—হুগলি কেন হুগলি সে তো আপনি জানেন। সবই ওই সেতুর স্বল্পতা, অপ্রশস্ততা হেতু একমুখি যান গতি, মানে পশ্চিমি কারসাজি। ডিরোজিও, রামমোহন এমনকি ঈশ্বরচন্দ্রকেও হাইজ্যাক করে পূবে নিয়ে গিয়ে ফেলল। হয়ে গেলেন বিদ্যাসাগর। ব্যস এক এক করে বন্ধ হতে লাগল সতীপ্রথা, পর্দাপ্রথা। শুরু হয়ে গেল স্ত্রীশিক্ষার চল। শেষ-মেশ সূর্যটাকেও বাধ্য করল পূবে উঠতে। সবই ফরেন হ্যাণ্ড। এই নামকরণটাও তাই। দ্বিতীয় সেতু হওয়ার পর পরিস্থিতি কিছুটা শুধরোলো, এমুখো যানও চলতে শুরু করল। পশ্চিম-পাড়ে শপিং মল হল, বিউটি পার্লার হল। তবে একটা অসুবিধেও আছে, যদিও এখনও পর্যন্ত পশ্চিম-পাড় আমরা সুন্দর আলো-আঁধারিতে ঢেকে রাখতে পেরেছি, যেখানে রোদ্দুর, ধুধু রোদ, যেখানে অন্ধকার কালো নিকষ, যেন পায়ের নিচে সারা জমি আলো ছায়ার ম্যুরাল, সৃষ্টির প্রথমের মাটির কাঁচা অবস্থা থেকে গাঁথা আছে ফ্রেস্কোর মতন। ওইসব সেতু-টেতু হয়ে সেটাও নষ্ট হয়ে যেতে বসেছে। তবে কি জানেন, ধর্ম বলেও তো একটা কথা আছে, কোরাপশন ধর্ম মহা ধর্ম। যা বলি তা বিশ্বাস করিনা, যা বিশ্বাস করি তা পয়সা পেলে বিক্রি করে দিই। তা আপনি যখন চাইছেন তখন হোক না আরও একটা সেতু।